Lisbeth Bech Poulsen (SF), 2014-04-29:
Da SF's ordfører ikke kunne være her i aften, har jeg lovet at læse talen op.
Mange danskere efterspørger bedre adgang til medicinsk cannabis, fordi de oplever, at det f.eks. kan lindre symptomerne på deres kræftsygdom.
Det er vigtigt at lytte til deres ønsker, og det er også vigtigt at fastholde, at medicinsk cannabis ligesom al anden medicin skal være sikker.
Den skal hjælpe patienterne, og der skal være klarhed over eventuelle bivirkninger.
I dag er patienterne desværre efterladt i ingenmandsland, og vi har en stor forståelse for, at patienterne efterspørger bedre hjælp til at lindre deres smerter i den svære situation, de står i.
Diskussionen om medicinsk cannabis er meget kompleks.
Der er mange ting, vi ikke ved om medicinsk cannabis, og cannabis kan laves til medicin på mange forskellige måder med mange forskellige virkninger og bivirkninger.
Derfor er vi i SF positive over for forslagets opfordring til at sikre mere klinisk forskning vedrørende medicinsk cannabis – både fordi det kan sikre mere viden på området og sandsynligvis føre til godkendelse af flere cannabisprodukter til medicinsk brug til gavn for patienterne, og fordi det dermed kan være med til at få salget af ulovlige og muligvis skadelige medicinske cannabisprodukter til at blive mindre.
Forslaget opfordrer til, at man undersøger mulighederne for at give udleveringstilladelser til den medicinske cannabis, der produceres og sælges i Holland.
Det er uklart, hvad forslagsstillerne forestiller sig her, for der gives jo allerede i dag en del udleveringstilladelser, og der er flere ansøgninger i proces, bl.a. på produktet Bedrocan, der i dag bruges i Holland.
Vi mener, at det ligesom for alle andre lægemidler bør være en faglig og ikke en politisk vurdering, om et produkt skal godkendes til behandling i Danmark.
Derfor mener SF ikke, at man fra politisk hold bør blande sig i processerne omkring udleveringstilladelser.
Vi er heller ikke positive over for ideen om at sikre straffrihed for borgere, som anvender medicinsk cannabis.
I dag er det lovligt at anvende medicinsk cannabis, hvis man har en recept på det.
Patienter kan bruge Sativex, hvis f.eks. deres neurolog har udskrevet det til dem, eller Marinol og Nabilone, hvis deres læge har søgt udleveringstilladelse til det,
ligesom man lovligt kan hjemtage andre cannabisprodukter, hvis en hollandsk læge har ordineret det.
Men det er ulovligt, hvis man skaffer sig medicinske cannabisprodukter på anden vis.
Vi kan godt forstå ønsket om ikke at kriminalisere syge mennesker i den svære situation, de står i, bare fordi de prøver at finde lindring for deres smerter, men det skal ikke ske på bekostning af patientsikkerheden.
Hvis man åbner op for større anvendelse af medicinsk cannabis uden godkendelse af de enkelte produkter, risikerer man at sætte patienternes sikkerhed på spil.
Det er vigtigt, at man som patient ved, hvordan man skal tage sin medicin, og kender såvel positive effekter som bivirkninger.
Patienterne skal vide, hvad der er i produkterne, og ikke risikere at købe produkter uden effekt eller med sundhedsfarlige ingredienser.
Derfor mener vi ikke, at det skal lovliggøres at bruge ikkegodkendte cannabisprodukter.
Vi er i SF ligeledes kritiske over for ideen om at lade patienter dyrke cannabis til eget medicinsk forbrug, både fordi det er vigtigt at sikre, at det er de rette patienter, der får adgang til cannabis, og at de ved, hvordan den skal anvendes for at sikre færre bivirkninger, og fordi der samtidig vil være en risiko for, at straffriheden bliver misbrugt, eller at syge bliver udnyttet til at dyrke cannabis til andre.
Hele diskussionen af, hvorvidt det generelt bør være lovligt at dyrke eller anvende cannabis, kan være interessant at tage i en anden sammenhæng.
Og her er SF's principielle standpunkt, at der bør nedsættes en kommission, der ser på fordele og ulemper ved en afkriminalisering.
Men tilbage til den medicinske cannabis.
Som jeg startede med at sige, er diskussionen kompleks, og forslaget indeholder både elementer, vi er enige i, og elementer, vi ikke er enige i.
Vi mener ikke, at der er behov for at etablere straffrihed for patienter, der dyrker cannabis eller bruger ikkegodkendt medicin, men vi mener, det er en god idé at støtte mere forskning på området, så flere cannabisprodukter sandsynligvis kan godkendes.